Rian se kop staan parlement toeRian van Heerden. (Foto: Verskaf) As Donald Trump en Kanye West dit kan doen, is daar seker geen rede waarom Rian van Heerden dit nie óók kan doen nie? Van Heerden het Maandag op sosiale media aangekondig dat hy homself beskikbaar gaan stel as kandidaat vir die nasionale verkiesing in 2024. Van Heerden wat onlangs aangewys is as aanbieder van kykNET se Wie word ŉ miljoenêr?, die plaaslike weergawe van die internasionale TV-program Who Wants to Be a Millionaire?, is ook bekend as televisieaanbieder en vervaardiger van verskeie ander reekse. Hy is verder ook omroeper van The Scenic Drive with Rian op JacarandaFM. “Weens die gemors waarin die politiek in Suid-Afrika homself tans bevind, gaan ek myself beskikbaar stel vir die nasionale verkiesing in 2024,” het Van Heerden in sy omroeperstoel in die JacarandaFM-ateljee gesê. Van Heerden het nie verdere besonderhede verskaf nie. Hoewel sommige sosialemediagebruikers nie seker was of hy ŉ grap maak nie, is dié aankondiging deur sy luisteraars verwelkom. “Welgedaan. Moes dit lankal gedoen het,” skryf Lucille Siems op Facebook. “Kan nie wag om vir jou te stem nie,” sê Ann Groth. “Asseblief, doen dit Rian! Ek kan nie aan enigiemand anders dink wat ons beste belange op die hart sal dra nie. Sal jou al die pad ondersteun,” skryf Charmaine Carle. A post shared by Jacaranda FM (@jacarandafm)